CELEX: E2020P0012
Language: bg
Date: 2020-08-28 00:00:00
Title: Дело, заведено на 28 август 2020 г. от Telenor ASA и Telenor Norge AS срещу Надзорния орган на ЕАСТ (Дело E-12/20) 2020/C 343/15

15.10.2020   
            
            
               BG
            
            
               Официален вестник на Европейския съюз
            
            
               C 343/19
            
         
      Дело, заведено на 28 август 2020 г. от Telenor ASA и Telenor Norge AS срещу Надзорния орган на ЕАСТ
      (Дело E-12/20)
      (2020/C 343/15)
      На 28 август 2020 г. Telenor ASA и Telenor Norge AS, представлявани от Siri Teigum, адвокат от адвокатска кантора Advokatfirmaet Thommessen AS, Postboks 1484 Vika, 0116 Oslo, Норвегия, заведоха дело срещу Надзорния орган на ЕАСТ пред Съда на ЕАСТ.
      Ищците искат от Съда на ЕАСТ:
      
                  —
               
               
                  да отмени решението от 29 юни 2020 г. по дело № 71480 — Telenor в неговата цялост
               
            
                  —
               
               
                  или да отмени частично решението, тоест във връзка с две или едно от оспорените отделни нарушения; и,
               
            
                  —
               
               
                  или да отмени частично решението, що се отнася до ДУ, за 2011 г. и 2012 г.,
               
            
                  —
               
               
                  или, прилагайки неограничената юрисдикция на Съда, да отмени или намали глобите, наложени на ищците; и
               
            
                  —
               
               
                  да нареди на Надзорния орган на ЕАСТ да заплати съдебните разноски на ищците във връзка с това производство.
               
            
         Правна и фактическа обстановка и основания, приведени в подкрепа на иска:
      
      
                  —
               
               
                  Предприятие Telenor ASA е световен далекосъобщителен оператор, който предлага услугите си в Северна Европа и Азия. Предприятие Telenor Norge AS, което извършва дейност на норвежкия пазар на далекосъобщителни услуги, е негово дъщерно дружество. В решението се отсъжда, че предприятия Telenor ASA и Telenor Norge AS (наричани по-долу заедно „Telenor“ или „ищецът“) са солидарно отговорни за въпросните глоби.
               
            
                  —
               
               
                  На 29 юни 2020 г. Надзорният орган на ЕАСТ прие решение по дело № 71480 (наричано по-нататък „Решението“), в което се заключава, че предприятие Telenor е нарушило член 54 от Споразумението за ЕИП, като е приложило несправедливи тарифи, които не позволяват на равностойни по ефикасност конкуренти, разчитащи на доставката на услуги на едро за достъп до мрежата и за генериране на повиквания в обществената мобилна телефонна мрежа на Telenor в Норвегия, да възпроизведат услугите за самостоятелен мобилен широколентов достъп (МШД), предлагани от Telenor Norge AS на битови потребители в Норвегия, без да регистрират загуба. Тези тарифи включват тарифите на едро за ОНР, начислявани на Network Norway AS (NwN) от 1 август 2008 г. до 31 август 2010 г., тарифите на едро за ОМВМ, начислявани на Ventelo от 1 януари 2008 г. до 30 ноември 2010 г., и тарифите на едро за доставчици на услуги (ДУ), начислявани от 1 януари 2008 г. до 31 декември 2012 г.
               
            
                  —
               
               
                  Надзорният орган на ЕАСТ наложи на Telenor три отделни глоби в размер съответно на 32 562 000 EUR (във връзка с NwN), 27 783 000 EUR (във връзка с Ventelo) и 51 606 000 EUR (във връзка с ДУ), в общ размер на 111 951 000 EUR, и нареди на Telenor незабавно да преустанови подобни действия, доколкото вече не е сторило това. Освен това Надзорният орган на ЕАСТ разпореди Telenor да се въздържа от подобно поведение и от каквато и да било практика или мярка с цел или ефект, равностойни на тези на описаните в решението нарушения.
               
            
                  —
               
               
                  Според ищеца Решението не обосновава установяването на нарушение на член 54 от Споразумението за ЕИП (вж. член 1).
               
            
                  —
               
               
                  Ищецът заявява, че на първо място Решението съдържа безпрецедентно и незаконосъобразно определяне на пазара на дребно, което не е подкрепено от неговия анализ. Той твърди, че на второ място Надзорният орган на ЕАСТ неправилно основава своята оценка на маржовете и своя анализ на въздействието на този прекомерно тесен пазар. Според ищеца, в резултат на това Надзорният орган не е успял да обхване действителния начин на функциониране на конкуренцията на пазара. При все това, при определянето на глобите Надзорният орган на ЕАСТ е възприел експанзионистичен подход, като е отчел големи суми оборот на едро извън този пазар и трикратно е отчел приходите на Telenor надолу по веригата. Според ищеца това е довело до налагането на глоба, която е напълно несъразмерна и в противоречие със собствените насоки на Надзорния орган на ЕАСТ.